Narodna skupština
20180404

Hvala, gospodine predsedavajući. Evo, i mi smo podneli amandman na član 10, koji govori o finansiranju udžbenika sredstvima budžeta Republike Srbije. Mislim da svi u ovom zdanju znaju da ja nisam onaj koji sebi daje ekskluzivna prava da mi je do nečega više stalo nego onima koji su pripadnici pozicije, te shodno i ne mislim da ja više volim učenike osnovnih škola nego oni koji su u vlasti. Ali, ovde postoji jedna razlika. Razlika je u tome što oni koji su u vlasti mogu da donesu svojom većinom ovo što mi predlažemo, a ponekad čini mi se da je jedina kočnica to što predlog dolazi sa ove strane. U predlogu člana koji predlaže Vlada kaže se da u skladu sa raspoloživim sredstvima će se omogućiti finansiranje udžbenika, i to samo nekim kategorijama, misli se na materijalno i socijalno ugrožene ili one koji imaju neki stepen invaliditeta ili neku smetnju u razvoju.